A Bizottság 28/2004/EK rendelete
(2004. január 5.)
az időközi és záró minőségi jelentések részletes tartalma tekintetében a jövedelmekre és életkörülményekre vonatkozó közösségi statisztikáról (EU-SILC) szóló 1177/2003/EK európai parlamenti és tanácsi rendelet végrehajtásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a jövedelmekre és életkörülményekre vonatkozó közösségi statisztikáról (EU-SILC) szóló, 2003. június 16-i 1177/2003/EK európai parlamenti és tanácsi rendeletre [1] és különösen annak 15. cikke (2) bekezdésének b) pontjára,
mivel:
(1) Az 1177/2003/EK rendelet egységes keretet teremtett a jövedelmekre és életkörülményekre vonatkozó, a nemzeti és az európai szintű jövedelmekre, valamint a szegénység és a társadalmi kirekesztés szintjére és összetételére vonatkozó összehasonlítható és aktuális keresztmetszeti és longitudinális adatokat felölelő közösségi statisztika módszeres előállításához.
(2) Az 1177/2003/EK rendelet 15. cikke (2) bekezdésének b) pontja értelmében végrehajtási intézkedésekre van szükség az EU-SILC keresztmetszeti komponensén alapuló egységes európai uniós keresztmetszeti mutatókra vonatkozó időközi jelentés és a belső pontosságra összpontosító záró minőségi jelentés részletes tartalmának megállapításához, amely lefedi mind a keresztmetszeti, mind a longitudinális komponenst.
(3) Az e rendeletben foglalt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
A jövedelmekre és életkörülményekre vonatkozó közösségi statisztika (EU-SILC) időközi és záró minőségi jelentéseire alkalmazandó meghatározásokat az I. melléklet állapítja meg.
2. cikk
A tagállamok által készítendő és az EU-SILC keresztmetszeti komponensén alapuló egységes európai uniós keresztmetszeti mutatókra vonatkozó, minőségről szóló időközi jelentés minőségi értékelésének szempontjait és részletes tartalmát a II. melléklet állapítja meg.
3. cikk
A tagállamok által készítendő, az EU-SILC keresztmetszeti és longitudinális komponenseire vonatkozó és a belső pontosságra összpontosító záró minőségi jelentés minőségi értékelésének szempontjait és részletes tartalmát a III. melléklet állapítja meg.
4. cikk
A Bizottság (Eurostat) által készítendő összehasonlító időközi és záró minőségi jelentések tartalmát a IV. melléklet állapítja meg.
5. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. január 5-én.